પાઠ 9
પિતરનું મિશનરી દર્શન
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 8: પવિત્ર આત્માનાં કાર્યો
	હેતુ
	બાળકોને શીખવવું કે સુવાર્તા સર્વ લોકો માટે છે, દરેક કુળ અને જાતિના.

	શાસ્ત્રવાંચન
	પ્રેરિતોનાં કૃત્યો 10:1-48,

	મુખપાઠ કલમ
	પ્રેરિતોનાં કૃત્યો 10:35
[ઈશ્વર] દરેક દેશના એવા માણસોનો સ્વીકાર કરે છે જેઓ તેમનો ડર રાખે છે અને જે સાચું છે તે કરે છે.



	નોંધ: ખાસ કરીને કલમ 9-16



પાઠની રજૂઆત
શરૂઆત
ચાલો સપનાં વિશે વાત કરીએ. શું તમને ક્યારેક સપનાં આવે છે? તમને આવેલા સપનાનું વર્ણન કરો. સપનાં ઘણીવાર અર્થહીન હોય છે. પણ કેટલીકવાર ઈશ્વર દર્શન નામના ખાસ પ્રકારના સપનાનો ઉપયોગ કરી આપણને કંઈક મહત્ત્વનું કહે છે.
પાઠના મુખ્ય મુદ્દાઓ
	1.ઈશ્વરે પિતરને એક મહત્ત્વનું સત્ય શીખવવા દર્શન મોકલ્યું. (પિતર ઈસુના મૂળ શિષ્યોમાંનો એક હતો.) પવિત્ર આત્માના રેડાયા પછી, તે ધીમે ધીમે શરૂઆતની મંડળીનો આગેવાન બન્યો. પરિસ્થિતિ સમજાવો. પિતરને ભૂખ લાગી હતી. બપોરના ભોજનનો સમય હતો અને ભોજન તૈયાર થતું હતું ત્યારે તે પ્રાર્થના કરવા ગયો. કદાચ ગરમી હતી, તેથી પિતર ઘરના સપાટ ધાબા પર ગયો, જ્યાં ઠંડક હતી. પિતર ત્યાં એકલો હતો ત્યારે ઈશ્વરે તેને દર્શન મોકલ્યું (10:9-10).
	2.ચિત્ર 9 બતાવો. ચિત્રની મદદથી, કલમ 11-14 માં શું બન્યું તે તમારા પોતાના શબ્દોમાં કહો. પિતરે તે પ્રાણીઓ ખાવાનો ઇનકાર કર્યો કારણ કે ઈશ્વરનો નિયમ યહૂદીઓને તેમ કરવાની મનાઈ કરતો હતો.
	3.પિતરને વધુ બે વાર કહેવામાં આવ્યું કે ઊઠીને તે પ્રાણીઓ ખા જેને નિયમ અશુદ્ધ કે અપવિત્ર કહેતો હતો (10:15-16). દરેક વખતે શું બન્યું તે કહો. બાળકોને વાર્તામાં થોડું પુનરાવર્તન ગમે છે અને તેમાંથી તેઓ શીખે છે.
	4.ત્રીજી વાર પછી, પિતર જાગ્યો અને વિચારવા લાગ્યો કે સપનાનો અર્થ શું હતો. એટલામાં તેણે કોઈને બારણું ખખડાવતા અને પોતાનું નામ બોલાવતા સાંભળ્યું. આગળ શું બન્યું તેનું વર્ણન કરો (10:17-18). કદાચ પિતરને વિચાર આવ્યો હશે કે તેને કેદી બનાવાશે, કારણ કે તેણે જોયું કે મુલાકાતીઓમાંનો એક સૈનિક હતો!
	5.ઈશ્વરના પવિત્ર આત્માએ પિતરને તે લોકો સાથે જવા કહ્યું; તેમને ઈસુ ખ્રિસ્ત વિશે સાંભળવાની જરૂર હતી (10:19-20). પણ તેઓ બિનયહૂદીઓ હતા. યહૂદીઓ બિનયહૂદીઓ સાથે કોઈ સંબંધ રાખતા નહિ. તેમને અશુદ્ધ ગણવામાં આવતા, કારણ કે તેઓ ઈશ્વરને સમર્પિત ન હતા. ત્યારે પિતરે જોયું કે ઈશ્વરે તેને તે દર્શન શા માટે મોકલ્યું હતું. ઈશ્વરની દૃષ્ટિમાં કંઈ કે કોઈ અશુદ્ધ નથી. સુવાર્તા આખી માનવજાત માટે છે.
વાર્તા પ્રત્યે આપણો પ્રતિભાવ
તમારા સમાજમાં અપ્રિય કે બહિષ્કૃત હોય તેવા અમુક પ્રકારના લોકોનો ઉલ્લેખ કરો. આપણે સુવાર્તા તેમની પાસે કેવી રીતે લઈ જઈ શકીએ?
મુખપાઠ કલમ દૃઢ કરાવો

